**Predkladacia správa**

Ministerstvo financií Slovenskej republiky v nadväznosti na novelu ústavného zákona č. 493/2011 Z. z. o rozpočtovej zodpovednosti, ktorá sa nachádza v závere legislatívneho procesu v Národnej rade Slovenskej republiky, predkladá návrh zákona, ktorým sa mení a dopĺňa zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len „zákon“).

Návrh novely zákona reaguje na novelu ústavného zákona č. 493/2011 Z. z. o rozpočtovej zodpovednosti, ako aj na Programové vyhlásenie vlády Slovenskej republiky na obdobie rokov 2021 – 2024, ktoré počíta so zavedením záväzných rozpočtových pravidiel na strednodobom horizonte prostredníctvom výdavkových stropov. Novelou ústavného zákona č. 493/2011 Z. z. o rozpočtovej zodpovednosti sa zavádza limit verejných výdavkov ako systémový rozpočtový nástroj na zabezpečenie dlhodobej udržateľnosti, pričom limit verejných výdavkov v ôsmom volebnom období Národná rada Slovenskej republiky určí na roky 2023 a 2024. Vo väzbe na uvedené sa v návrhu zákona zabezpečuje premietnutie limitu verejných výdavkov do rozpočtového procesu. Ďalej sa navrhuje stanoviť záväznosť limitu verejných výdavkov pre subjekty verejnej správy, ktorých výdavky sú súčasťou rozpočtu verejnej správy, ako aj upraviť povinnosti vo vzťahu k dodržiavaniu limitu verejných výdavkov, resp. zabezpečenie dodržiavania limitu verejných výdavkov.

Nadobudnutie účinnosti návrhu zákona sa navrhuje 1. januára 2022 v nadväznosti na účinnosť novely ústavného zákona č. 493/2011 Z. z. o rozpočtovej zodpovednosti, ako aj vzhľadom na záväzok Slovenskej republiky vo vzťahu k limitu verejných výdavkov obsiahnutý v Pláne obnovy a odolnosti Slovenskej republiky: „Ukotvenie limitov verejných výdavkov v parlamentom schválenej novele zákona o rozpočtových pravidlách verejnej správy do konca 4. kvartálu 2021, ktoré posilní záväznosť rozpočtových pravidiel na strednodobom horizonte a ich implementácia v Programe stability na roky 2022 až 2025 v apríli 2022 tak, aby sa zachytil celý rozpočtový cyklus na rok 2023.“.

Prijatie návrhu zákona nebude mať vplyv na rozpočet verejnej správy, na podnikateľské prostredie, sociálne vplyvy, vplyvy na životné prostredie, na informatizáciu spoločnosti, na služby verejnej správy pre občana a na manželstvo, rodičovstvo a rodinu.

Návrh zákona nie je predmetom vnútrokomunitárneho pripomienkového konania.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Návrh zákona bol predmetom medzirezortného pripomienkového konania, ktorého výsledky sú uvedené vo vyhodnotení pripomienkového konania a do ďalšieho legislatívneho procesu sa predkladá s rozpormi uvedenými vo vyhlásení.